Folketing
2007-03-29

Derudover mangler jeg også at høre fra Socialdemokraterne, om man har forholdt sig til de erfaringer, som man har gjort sig i Tyskland, hvor man jo har indført den her Maut, for som jeg har forstået det, og som jeg også kunne forstå på skatteministeren, er der jo en del, for ikke at sige en pænt stor del, af det provenu, som man får ind ved den her Maut, som går til administration. Jeg har ladet mig fortælle, at det er omkring 25 pct., men det kan vi måske få uddybet lidt senere. Endelig viser analyser fra bl.a. COWI og det tyske TransCare jo også, at en sådan kilometerafgift, som der lægges op til her, faktisk ikke virker efter hensigten, for det er jo sådan, at lastbiler og erhvervstransporter allerede kører så rationelt som muligt. Vi forventer jo ikke, at man kaster sig ud i myldretiden, medmindre det er strengt nødvendigt, at man skal nå et bestemt mål eller måske skal følge en stram køreplan. Så derfor vil det efter vores opfattelse være en skatteskrue uden en reel effekt.